המיקום שבו סיימה בשנה החולפת העמיד את פארדיו בלחץ כבד בעת פתיחת עונת 2008-9. צ'רלטון התחילה את השנה בצורה טובה עם ניצחונות על קבוצות כמו רדינג וסוונזי, אך צ'רלטון נחלשה באופן משמעותי והייתה קרובה לתחתית הטבלה לאחר שמונה משחקים ללא ניצחון. לאחר הפסד ביתי מביש של 5-2 מול שפילד יונייטד (Sheffield United), מאות אוהדים נשארו לאחר המשחק כדי להביע מחאה נגד פארדיו, אשר קבוצתו הידרדרה בעקבות משחק זה לשלישייה האחרונה של הליגה.
ב-22 בנובמבר 2008 פארדיו עזב את צ'רלטון בהחלטה משותפת שלו ושל הנהלת הקבוצה.
סאות'המפטון (Southampton).
פארדיו מונה כמאמן סאות'המפטון ב-17 ביולי 2009. עם הגעתו של הבעלים החדש, מרקוס ליבהר, הוא פיטר את המאמן הקודם, מארק ווט, על אף שהצליח להשאיר את ה"קדושים" בליגה, ומינה את פארדיו כמאמן. משחקו הראשון בקבוצה התרחש ב-8 באוגוסט והסתיים בתוצאת תיקו 1 מול מילוול (Millwall). פארדיו הביא שחקנים רבים לקבוצה, דבר שגרם לכך שלמרות עונש של הורדת 10 נקודות לקבוצה, היא עדיין הייתה במאבק על כרטיס לפלייאוף העלייה מהליגה השלישית (ליג 1) כאשר נשארו רק 2 משחקים עד לסיום העונה הסדירה.
פארדיו הוביל את סאות'המפטון לזכייה בגביע הליגות (גביע שבו משתתפות קבוצות מהליגה השלישית והליגה הרביעית, הלא הן ליג 1 וליג 2), בו הם ניצחו את קרלייל יונייטד 4-1 (Carlisle United). גביע זה היה התואר הראשון בו הקבוצה זכתה מאז 1976. חמישה חודשים לאחר מכן פארדיו שוחרר מהמועדון בעקבות ריב בינו ובין יושב ראש המועדון, ניקולה קורטזה.
ניוקאסל יונייטד (Newcastle United).
ב-6 בדצמבר 2010, כריס יוטון פוטר מאימון ניוקאסל יונייטד. יומיים לאחר מכן אלאן פארדיו מונה באופן רשמי למאמן הקבוצה, זאת על אף שבסקר שעסק בשאלה מי אמור להיות המאמן הבא, ואשר בו השתתפו כ-40,000 אוהדים, פארדיו זכה רק ל - 5.5% מהקולות.
במשחקו הראשון של פארדיו כמאמן ניוקאסל, שנערך בסנט ג'יימס פארק ב-11 בדצמבר, ניוקאסל ניצחה את ליברפול בתוצאה 3-1. במשחק הביתי הראשון לשנת 2011, פארדיו הביס 5-0 את ווסטהאם, המועדון בו הוא אימן בעבר. לעומת זאת זמן קצר לאחר מכן, ניוקאסל ופארדיו סבלו מאחד ההפסדים המביכים בתולדות המועדון: הפסד 3-1 במשחק הגביע מול סטבנג' (Stevenage) מהליגה הרביעית. עם זאת, במהלך החודש שלאחר הפסד זה פארדיו הוביל את ניוקאסל לאחד המשחקים הזכורים ביותר שלה בשנים האחרונות, אשר התרחש ב-5 בפברואר ובו היא סיימה בתיקו 4 מול ארסנל לאחר משחק מרתק מותח, בו ניוקאסל חזרה מפיגור של 4-0 במחצית. הקמבק שניוקאסל עשו נחשב לאחד הקמבקים הגדולים ביותר בהיסטוריה של הפרמייר ליג. פארדיו הבטיח את הישארותה של ניוקאסל בפרמיירליג לאחר ניצחון 2-1 על ברמינגהאם סיטי ב-7 במאי. ניוקאסל סיימה באותה עונה במקום ה-12 בפרמיירליג.
בקיץ 2011 פארדיו החתים בקבוצה הרבה שחקנים דוברי צרפתית, כמו יוהאן קבאי ודמבה בה. בעונת 2011-12 פארדיו הוביל את ניוקאסל לפתיחת העונה הטובה ביותר של ניוקאסל זה 17 שנים, כאשר ניוקאסל נשארה בלתי מנוצחת במשך 11 משחקים בכל המסגרות.
בינואר 2012 פארדיו הביא לקבוצה את החלוץ פפיס סיסה מקבוצת הבונדסליגה פרייבורג. סיסה היווה חלק משמעותי בניוקאסל עד לסוף העונה וכבש 13 שערים ב-12 הופעות. יומיים לפני המשחק האחרון של העונה, פארדיו זכה באות "מאמן השנה של הפרמיירליג", ובכך הפך למאמן הראשון שזכה בתואר זה כמאמן ניוקאסל. הוא זכה בתואר זה משום שהוא עשה עם ניוקאסל עונת שיא, בה הוא הוביל אותה למקום אשר מקנה לה השתתפות במסגרת אירופית. כמו כן הוא זכה גם בפרס מאמן השנה של ארגון המאמנים, מה שהפך אותו למאמן האנגלי הראשון והיחיד שזכה בשני תארים אישיים באותה עונת משחקים. ב-27 בספטמבר 2012, פארדיו חתם על הארכת חוזה עם המועדון.
במהלך חלון ההעברות של ינואר 2013 פארדיו רכש שחקנים רבים מהליגה הצרפתית, ביניהם שחקנים בינלאומיים כמו מוסא סיסוקו ומתייה דבושי, זאת בתקווה ששחקנים אלה יעזרו לניוקאסל בהמשך עונה זו. השחקנים החדשים עזרו לפארדיו להוביל את ניוקאסל לרבע הגמר האירופי הראשון שלה מזה 8 שנים, זאת לאחר ניצחון על הקבוצה הרוסית אנז'י מחצ'קלה. ב-14 באפריל 2013 ניוקאסל ספגה הפסד ביתי של 3-0 בדרבי מול סנדרלנד, הפסד הדרבי הביתי הגבוה ביותר שלה מאז פברואר 1979.
בדצמבר 2013, פארדיו זכה בפרס מאמן החודש, זאת לאחר שהוביל את ניוקאסל לארבעה ניצחונות מתוך ארבעה משחקי ליגה שנערכו בחודש זה. כמו כן בחודש שלאחר מכן הוא ניצח את מנצ'סטר יונייטד 1-0 באולד טראפורד. ניצחון זה היה הניצחון הראשון של ניוקאסל באולד טראפורד זה 41 שנים. מתחילת השנה האזרחית עד לסוף עונת 2013-14 ניוקאסל התרסקה והפסידה ב-15 מתוך 21 המשחקים שנשארו עד לסיום עונה זו. אוהדי הקבוצה זעמו על הכושר של הקבוצה, וב-3 במאי, דווקא בזמן ניצחון 3-0 מול קארדיף סיטי, פארדיו והבעלים של המועדון ספגו קללות רבות מצד הקהל זועם. למרות ההתרסקות בעונת 2013-14 הבעלים של המועדון האמין בפארדיו והחליט לתת לו את ההזדמנות לבנות מחדש את סגל הקבוצה לקראת עונת 2014-15. בספטמבר 2014, כאשר הקבוצה הייתה בתחתית הטבלה, אוהדי ניוקאסל ארגנו מחאה נגד פארדיו אשר דורשת לפטרו. למרות זאת פארדיו הוביל את ניוקאסל ל-6 ניצחונות רצופים בכל המסגרות במהלך חודש נובמבר. רצף זה היה רצף של 6 הניצחונות השני אשר פארדיו הוביל אליו את ניוקאסל. ב-6 בדצמבר 2014 קבוצתו של פארדיו קטעה את רצף המשחקים ללא הפסדים של צ'לסי כאשר היא ניצחה את צ'לסי 2-1 בסנט ג'יימס פארק. ב-12 בדצמבר 2014 פארדיו זכה בפרס מאמן החודש עבור חודש נובמבר.
ב-29 בדצמבר 2014, לאחר פיטוריו של ניל וורנוק מפאלאס, פארדיו קיבל אישור לדון עם קריסטל פאלאס בקשר לזמינות משרת המאמן.
קריסטל פאלאס.
ב-2 בינואר 2015, פארדיו הוכרז כמאמן החדש של קריסטל פאלאס. יומיים לאחר מכן, במשחקו הראשון בתפקיד, פאלאס ניצחו 4-0 בחוץ את קבוצת דובר אתלטיק אשר בליגה המחוזית, זאת במסגרת הסיבוב השלישי של הגביע האנגלי. במשחק הליגה הראשון של פארדיו כמאמן פאלאס ניצחו בבית את טוטנהאם הוטספר בתוצאה 2-1. קריסטל פאלאס המשיכו בכושר הטוב תחת פארדיו. ההפסד הראשון שלו כמאמן היה ב-31 בינואר במשחק בית מול אברטון, בו פאלאס הפסידה 1-0. פארדיו הוביל את פאלאס למקום העשירי, המקום הגבוה ביותר שאליו פאלאס הגיע בעידן הפרמיירליג.
עונת 2015/2016 התחילה מצוין כאשר הקבוצה השיגה ניצחונות על ליברפול וצ'לסי, בסיום העונה הקבוצה סיימה במקום ה-14 והעפילה לגמר הגביע שבו הפסידה 2-1 למנצ'סטר יונייטד לאחר ההארכה. ב-22 בדצמבר 2016 פוטר מהקבוצה לאחר ניצחון אחד ב-11 משחקים.
וסט ברומיץ' אלביון.
ב-29 בנובמבר 2017 מונה פארדיו למאמן וסט ברומיץ' אלביון. במשחקו הראשון בקבוצה הסתיים בתיקו 0-0 נגד קריסטל פאלאס קבוצתו הקודמת. לאחר שווסט ברומיץ' ניצחה רק משחק ליגה אחד מתוך 18, ב-2 באפריל 2018 עזב פארדיו את ווסט ברומיץ' כשהקבוצה מדורגת במקום האחרון בליגה.
דן האג.
ב-24 בדצמבר 2019 מונה פרדיו למאמן דן האג ההולנדית.
אירועים מעוררי מחלוקת.
במהלך הקריירה שלו נקלע אלאן פארדיו לכמה וכמה אירועים מעוררי מחלוקת:
קאמי ארנסט
קאמי ארנסט (בצרפתית: Camille Ernst; 1900, סלסטה - 1983, פריז) היה מושל מחוז וחסיד אומות העולם מצרפת.
קורות חיים.
ארנסט נולד למשפחה קתולית מאלזס. הוא למד באגנו, בשטרסבורג ובפריז. בשנת 1924 מונה לתפקיד מורה בבית הספר האלזסי ברובע השישי של פריז. לאחר מכן מונה לתפקידים בכירים במשרדי המושל באזורים במזרח צרפת, בהם אלזס, אורן ומז.
פעילותו בתקופת מלחמת העולם השנייה.
בעת כיבוש צרפת על ידי גרמניה הנאצית היה ארנסט בתפקיד פקידותי במחוז בר-לה-דוק. הוא סירב להכיר בכיבוש הגרמני וקרא לאוכלוסייה להתנגד בדרכים לא אלימות. ב-14 ביולי 1940, יום העצמאות הצרפתי, תלה את דגל צרפת על בניין המושלות וקרא לתושבי העיר להתכנס ליד אנדרטה להנצחת חללי צרפת במלחמה. בתגובה נאסר, נשפט על ידי בית דין צבאי גרמני, ונדון לשמונה ימי מאסר ולקנס. לאחר שחרורו הוחרם רכושו והוא גורש על ידי הגרמנים לדרום צרפת. הוא היה חבר תנועת ההתנגדות הצרפתית.
משטר וישי מינה אותו בספטמבר 1940 לפקיד בכיר במחוז ארו והוא פעל ממונפלייה. בתפקידו זה היה ראש הז'נדרמריה, תפקיד שאפשר לו להיות מעורב בהצלת חייהם של מספר יהודים. בין היתר הציל את חייו של יהודי גרמני שעמד בפני גירוש, על ידי "מעצרו" בבית סוהר. כמו כן הזהיר מראש מספר יהודים בעת שהוצאו נגדם צווי מעצר, ואלה הסתתרו.
בנובמבר 1942, עם פלישת גרמניה לדרום צרפת וכיבוש אזור השליטה של משטר וישי, סיפק ארנסט סיוע ליהודים גרמנים שהתגוררו באזור המחוז שבשליטתו. הוא סייע להם במידע וכן הודיע להם על מקומות מסתור בטוחים באזור. במקביל החל בפעולות של יצירת קשר עם תנועת ההתנגדות הצרפתית. הוא פעל במרסיי עם אנשי מחתרת שמוצאם היה מאלזס, כמותו. הוא סייע בהברחת צעירי מחתרת צרפתים לספרד. הוא סיפק תעודות זהות מזויפות לאסירים, עריקים, זרים שנמלטו מפני מעצר על ידי הכובש הגרמני, וכן יהודים. בין היתר סייע בשחרורם של מאות ילדים יהודים שנכלאו במחנות ריכוז גרמניים בדרום צרפת וסייע בארגון העברתם למוסדות הצלה יהודיים, בהם מוסדות שהסתייעו בקונסיסטוריה המרכזית של יהודי צרפת.